‘Boer soek ŉ vrou’: Húlle gaan huis toeBoer Cassie Tydens Donderdagaand se episode van Boer Soek ’n Vrou moes die boere vir die eerste keer een van die deelnemers huis toe stuur. Na ŉ paar dae op die onderskeie boere se plase, het die boere een van die drie deelnemers huis toe gestuur. Boer Cassie het al drie die vrouens op sy plaas as sy “perfekte vrou” beskryf voordat hy uiteindelik vir Natasha uitgestem het en vir Alyssa en Linnaé gevra het om op die plaas aan te bly. “Ek het vir Natasha laat huis toe gaan omdat sy altyd op haar eie was en ek meer aandag aan haar moes gee om haar deel van die groep te laat voel. Ek dink op hierdie manier gaan ek meer tyd aan die ander twee kan gee,” het Cassie gesê. “Saam met die hartseer om hulle seer te maak, bereik ek ŉ eindbestemming. En dit is die enigste manier om daarby uit te kom,” het hy bygevoeg. Boer André Boer André het gesê die ondervinding is vir hom wonderlik sover en dat hy bevoorreg voel omdat hy “van die begin af die oulikste dames in [sy] span kon hê”. André het vir Corinne en Madelé gevra om op die plaas te bly, en vir Lea-Mari huis toe gestuur. “Dankie vir alles, jy is wonderlik, maar ek dink net nie hierdie is ons sprokie nie,” het André vir Lea-Mari gesê. Lea-Mari het gesê sy is hartseer, maar haar hart is nie gebreek nie. “My reis hou nie hier op nie, dit gaan aan na ŉ ander seisoen in my lewe. Ek is opgewonde vir my ander twee ‘familielede’ se part,” het sy gesê. Boer Réan Boer Réan het gesê hy is opgewonde om vir Minette en Rox-Zee beter te leer ken, en het besluit om vir Michelle totsiens te sê. “Ek sien die opgewondenheid as ŉ baie beter ding as om nou negatief te wees. Ek sit my emosies in die opgewondenheid in sodat ek daai twee meisies nog beter kan leer ken. Ek is in my skik,” het hy gesê. Boer Toanette Boer Toanette het gesê sy het met elke deelnemer op haar plaas gesels en dit het haar gehelp om haar besluit te neem. Sy het vir Nardus en Adriaan gevra om langer op die plaas te bly, en vir Carlo huis toe gestuur. “Ek het nie daardie spesiale konneksie met hom nie, die konneksie wat ek met die ander twee het, is bietjie sterker. Ek dink nie daar sal nooit iets tussen my en Carlo kan werk nie, maar dit gaan net bietjie meer tyd vat vir my om hom tot daardie stadium te kry,” het sy gesê. Boer Duncan se Kelly, Louise en Christelle Boer Duncan het besluit om vir Christelle huis toe te stuur. “Dit is nooit lekker nie, maar ek weet ek was eerlik met wie ek is en hoekom ek hier was. Ek is baie bly vir die ander twee meisies. Wie ook al hy kies, gaan baie gelukkig wees,” het Christelle gesê. “Ek het Christelle huis toe gestuur omdat ek bietjie meer van die ander meisies wou sien. Ek dink hulle sal dalk nou bietjie meer uit hul doppe uit kruip. Ek het gevoel Christelle het ŉ bietjie die kollig by die ander twee gesteel, en ek het definitief ŉ beter konneksie met Kelly en Louise,” het hy gesê. In volgende week se episode ontmoet die deelnemers die boere se vriende en familie vir die eerste keer. Skakel elke Donderdag om 20:00 in vir ŉ nuwe episode van Boer soek ŉ vrou op kykNET DStv-kanaal 144.